‘ไอเอ็นจี’เลิกเทอมฟันด์
บลจ.ไอเอ็นจี ทำใจเอยูเอ็มไม่ขยับ นโยบายใหม่ไม่เน้นโต หยุดออกเทอมฟันด์ หันออกกองลงทุนยาว ปลาย ส.ค. เล็งออกกองหุ้นคุณค่า
27 ก.ค. 2555

บลจ.ไอเอ็นจี ทำใจเอยูเอ็มไม่ขยับ นโยบายใหม่ไม่เน้นโต หยุดออกเทอมฟันด์ หันออกกองลงทุนยาว ปลาย ส.ค. เล็งออกกองหุ้นคุณค่า
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า บริษัทมีนโยบายที่จะไม่ออกกองทุนตราสารหนี้ประเภทกำหนดอายุการลงทุน (เทอมฟันด์) เพื่อรองรับกองทุนเก่าที่ครบอายุ เนื่องจากต้องการเน้นกองทุนที่รองรับการลงทุนระยะยาวมากกว่า 
“กองทุนเทอมฟันด์ไม่ใช่ตลาดที่เราอยากจะเล่น แต่นโยบายของเราจะเน้นไปที่กองทุนที่ให้ผลตอบแทนดี เป็นเครื่องมือสำหรับการลงทุนระยะยาว โดยการออกกองทุนที่มีความแตกต่าง และเน้นกลุ่มลูกค้าที่เป็นนักลงทุนมากกว่าผู้ฝากเงิน ซึ่งจะทำให้บริษัทเติบโตได้มั่นคงกว่าการแข่งขันเพิ่มมูลค่าสินทรัพย์ภายใต้การบริหาร (เอยูเอ็ม) โดยในครึ่งหลังของปียังเหลือกองทุนเทอมฟันด์ที่จะครบอายุอีกไม่กี่พันล้านบาท” นายจุมพล กล่าว
ทั้งนี้ นายจุมพล กล่าวว่า ณ สิ้นเดือน มิ.ย. 2555 เอยูเอ็มอยู่ที่ 1.2 แสนล้านบาท ซึ่งเพิ่มขึ้นประมาณ 9% จากสิ้นปี 2554 ที่มีอยู่ 1.1 แสนล้านบาท และคาดว่าสิ้นปี 2555 เอยูเอ็มจะทรงตัวอยู่ที่ 1.2 แสนล้านบาท ซึ่งไม่เป็นห่วงหากส่วนแบ่งการตลาดจะลดลง
“การเติบโตส่วนใหญ่มาจากกองทุนเปิด ไอเอ็นจี ไทย มิกซ์ 15/85 ปันผล และกองทุนเปิดไอเอ็นจี ไทย เอเชี่ยน เดบท์ รีจินอล บอนด์ ซึ่งถือว่าได้รับการตอบรับที่ดีจากนักลงทุน และได้ผลตอบแทนที่ดี” นายจุมพล กล่าว
ช่วงปลายเดือน ส.ค. บลจ.ไอเอ็นจี เตรียมจะออกกองทุนหุ้นในประเทศที่มีนโยบายลงทุนหุ้นคุณค่า (Value Stock) ซึ่งนายจุมพล กล่าวว่า ตั้งแต่ต้นปีที่ผ่านมาหุ้นคุณค่ามีผลตอบแทนที่ดี และมั่นใจว่าน่าจะได้รับความสนใจจากนักลงทุน
นอกจากนี้ นายจุมพล ยังกล่าวอีกว่า ช่องทางขายกองทุนส่วนใหญ่ยังขายผ่านธนาคารพาณิชย์ โดยเฉพาะธนาคารทหารไทย 
ทั้งนี้ นายจุมพล เคยกล่าวว่า ปี 2555 มีเป้าหมายเพิ่มเอยูเอ็ม 20% จากสิ้นปี 2554